
VENDIM

Nr. 306, datë 23.10.2023

MBI MIRATIMIN E KËRKESËS SË SHOQËRISË “DRAGOBIA ENERGY” SHPK, PËR MARRJEN E AUTORIZIMIT NGA ERE PËR TRANSFERIMIN (NËPËRMJET HIPOTEKIMIT) TË ASETEVE FIKSE SI MJET PËR GARANTIMIN E DETYRIMIT NDAJ TË TRETËVE

Në mbështetje të neneve 16, 20, germa “a”, dhe 44, pika 1 e ligjit nr. 43/2015, “Për sektorin e energjisë elektrike”, i ndryshuar; neneve 4, germat “a” dhe “b” dhe 10 të “Rregullores së procedurave të transferimit të aseteve nga të licencuarit”, miratuar me vendimin e Bordit të Entit Rregullator të Energjisë (ERE) nr. 119, datë 21.7.2016; nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; pikës 1.3 dhe pikës 1.6 të “Kushteve të licencës për prodhimin e energjisë elektrike”, miratuar me vendimin e Bordit të ERE-s nr. 99, datë 17.6.2016; Bordi i ERE-s, në mbledhjen e tij të datës 23.10.2023, mbasi shqyrtoi relacionin me nr. 2048/10 prot., datë 20.10.2023, të Drejtorisë së Licencimit, Autorizimeve dhe Mbikëqyrjes “Mbi miratimin e kërkesës së shoqërisë ‘Dragobia Energy’ sh.p.k. për marrjen e autorizimit nga ERE për transferimin (nëpërmjet hipotekimit) të aseteve të paluajtshme si mjet për garantimin e detyrimit ndaj të tretëve”,
konstatoi se:

- Me shkresën e protokolluar në ERE me nr. 2048 prot., datë 21.8.2023, i licencuari “Dragobia Energy” sh.p.k. dhe koncesionari “Gener 2” sh.p.k., kanë paraqitur kërkesën për marrjen e miratimit nga ERE për transferimin e aseteve të luajtshme e të paluajtshme (nëpërmjet barrësimit/hipotekimit) të shoqërisë “Dragobia Energy” sh.p.k., në favor të Bankës Amerikane të Investimeve sh.a., Bankës së Tiranës sh.a. dhe Union Bank sh.a.
- Bordi i ERE-s, me vendimin nr. 266, datë 6.9.2023, vendosi të fillojë procedurën për shqyrtimin e kërkesës së shoqërisë “Dragobia Energy” sh.p.k. për marrjen e autorizimit nga ERE për transferimin (nëpërmjet hipotekimit) të aseteve të paluajtshme si mjet për garantimin e detyrimit, në favor të Bankës Amerikane të Investimeve sh.a., Bankës së Tiranës sh.a. dhe Union Bank sh.a.
- ERE, me shkresën nr. 2048/4 prot., datë 14.9.2203 iu drejtua shoqërisë “Dragobia Energy” sh.p.k. duke e njoftuar mbi fillimin e procedurës për shqyrtimin e kërkesës së saj dhe i evidentoi dokumentacionin e konstatuar të plotësuar pjesërisht për këtë aplikim.

- Shoqëria “Dragobia Energy” sh.p.k., me shkresat e protokolluara në ERE me nr. 2048/7 prot, datë 28.9.2023 dhe nr. 2048/8 prot., datë 5.10.2023, dhe nr. 2047/9 prot., datë 17.10.2023, depozitoi në ERE dokumentacion plotësues.
- ERE, me shkresën nr. 2281 prot., datë 13.10.2023, njoftoi Ministrinë e Infrastrukturës dhe Energjisë (MIE) mbi fillimin e kësaj procedure. 
- Nga analiza përfundimtare e aplikimit, rezulton se shoqëria “Dragoabia Energy” sh.p.k. ka plotësuar dokumentacionin e kërkuar në nenin 7, pika 1, germat “a”, “b”, “c”, “d”, “e”, “f”, “g”, “h” dhe “j”; pikën 3; pikën 4; dhe pikën 6, të “Rregullores së procedurave të transferimit të aseteve nga të licencuarit”, miratuar me vendimin e Bordit të ERE-s nr. 119, datë 21.7.2016.

- Vlerësojmë që vullneti i bankave (Banka Amerikane e Investimeve sh.a., Banka e Tiranës sh.a. dhe Union Bank sh.a. ku të shprehet gatishmëria për të garantuar veprimtarinë e licencuar në rastin kryerjes së transferimit, të parashikohet si pjesë përbërëse e kontratës finale që do të nënshkruhet midis palëve, e të depozitohet në ERE.
- Dhënia e autorizimit nga ERE për transferimin (nëpërmjet hipotekimit) të aseteve fikse të shoqërisë “Dragobia Energy” sh.p.k. nuk e çliron këtë të fundit nga detyrimi për të marrë autorizimin/miratimin e organeve të tjera apo palëve të treta për këtë transferim, në rast se kjo kërkohet nga këto organe.

Për gjithë sa më sipër, Bordi i ERE-s

VENDOSI:

1. Të miratojë kërkesën e shoqërisë “Dragobia Energy” sh.p.k. për marrjen e autorizimit nga ERE për transferimin e aseteve fikse (nëpërmjet hipotekimit), në favor të Bankës Amerikane të Investimeve sh.a., Bankës së Tiranës sh.a. dhe Union Bank sh.a. (lista e aseteve bashkëlidhur).

2. Shoqëria duhet të dorëzojë kontratën finale të nënshkruar, ku të përfshihet vullneti i bankave (Banka Amerikane e Investimeve sh.a., Banka e Tiranës sh.a. dhe Union Bank sh.a.) mbi gatishmërinë për të garantuar veprimtarinë e licencuar në rastin e kryerjes së transferimit, si pjesë përbërëse të saj.

3. Dhënia e autorizimit nga ERE për transferimin nëpërmjet hipotekimit të aseteve të paluajtshme të shoqërisë “Dragobia Energy” sh.p.k. nuk e çliron këtë të fundit nga detyrimi për të marrë autorizimin/miratimin e organeve të tjera apo palëve të treta, në rast se do të ndodhi transferimi i këtyre asteve nëse kjo kërkohet.

4. Ky vendim është objekt rishikimi nga ERE në kudër të kushteve të parashikuara në pikën 2 të këtij vendimi.
5. Drejtoria e Licencimit, Autorizimeve dhe Mbikëqyrjes të njoftojë shoqërinë “Dragobia EnergY” sh.p.k. për vendimin e Bordit të ERE-s. 
Ky vendim hyn në fuqi menjëherë. 
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 

Ky vendim botohet në Fletoren Zyrtare.

KRYETAR
Petrit Ahmeti

